ओडिशा के बालासोर में हुए ट्रिपल ट्रेन हादसे में मारे गए 13 और लोगों के शव परिजन को सौंपे
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.  PM की डिग्री को लेकर केजरीवाल की समीक्षा याचिका, गुजरात हाईकोर्ट में 21 जुलाई को सुनवाई
ओडिशा के बालासोर में हुए ट्रिपल ट्रेन हादसे में मारे गए 13 लोगों के शव शनिवार को उनके परिजन को सौंप दिए गए। ईस्ट कोस्ट रेलवे ने बताया कि DNA टेस्ट और एम्स भुवनेश्वर, भुवनेश्वर नगर निगम और जीआरपी के सहयोग से ये शव सौंप दिए गए। चार शव बिहार, आठ पश्चिम बंगाल और एक शव झारखंड भेजा गया है। 
आज की अन्य बड़ी खबरें...
दिल्ली की फैक्ट्री के कंप्रेसर में धमाका, 2 लोगों की मौत
दिल्ली के गोकलपुरी में अवैध रूप से चल रही प्लास्टिक मोल्डिंग फैक्ट्री के कंप्रेसर में शनिवार को धमाका हो गया। हादसे में 2 लोगों की मौत हो गई।
समान नागरिक संहिता पर आज कांग्रेस संसदीय समिति बैठक; सोनिया गांधी, खड़गे और सुरजेवाला मौजूद
कांग्रेस की पूर्व अध्यक्ष सोनिया गांधी के आवास पर आज समान नागरिक संहिता (UCC) के मुद्दे पर कांग्रेस संसदीय रणनीति समूह की बैठक हो रही है। इसमें शामिल होने के लिए मल्लकार्जुन खड़गे, रणदीप सिंह सुरजेवाला समेत पार्टी के कई दिग्गज नेता 10 जनपथ पहुंचे हैं।
दरअसल, UCC को लेकर कांग्रेस 3 जुलाई को पार्टी नेताओं के साथ बैठक करने वाली है। ऐसे में आज की बैठक में 3 जुलाई की बैठक की रूपरेखा तैयार की जा सकती है।
भीम आर्मी चीफ चंद्रशेखर पर हमला करने वाले 4 आरोपी गिरफ्तार, अंबाला कोर्ट में सरेंडर करने जा रहे थे
भीम आर्मी चीफ चंद्रशेखर पर हमला करने वाले चार युवकों को सहारनपुर पुलिस ने हरियाणा के अंबाला से गिरफ्तार कर लिया है। सहारनपुर पुलिस को सूचना मिली थी कि चारों आरोपी अंबाला कोर्ट में सरेंडर करने जा रहे हैं।
इसके बाद हरियाणा में मौजूद सहारनपुर पुलिस टीम ने चारों को गिरफ्तार कर लिया। चारों आरोपियों को सहारनपुर लाया जा रहा है। पढ़ें पूरी खबर...
रक्षा सचिव ने म्यांमार में रक्षा मंत्री के साथ बैठक की, कई मुद्दों पर चर्चा हुई
रक्षा सचिव गिरिधर अरमाने ने 30 जून से 1 जुलाई तक म्यांमार की यात्रा की। यहां उन्होंने रक्षा मंत्री म्या तुन ऊ और नौसेना के कमांडर-इन-चीफ के साथ बैठक की। इस दौरान दोनों के बीच सीमा पर शांति बनाए रखने, ड्रग्स की तस्करी रोकने और इंटरनेशनल क्राइम से जुड़े मुद्दों पर बात हुई।
MLA जीतू पटवारी समेत 3 को एक साल की सजा, साल 2009 में शासकीय कार्य में बाधा डालने का मामला
कांग्रेस विधायक और पूर्व मंत्री जीतू पटवारी समेत 3 लोगों को शासकीय कार्य में बाधा डालने के मामले में एक साल की सजा सुनाई गई है। MP-MLA कोर्ट ने साल 2009 के मामले में ये फैसला सुनाया है।
पटवारी समेत 17 लोगों के खिलाफ साल 2009 में राजगढ़ में बलवा समेत शासकीय कार्य में बाधा डालने की FIR दर्ज की गई थी। पूरी खबर पढ़ें...
संसद का मानसून सत्र 20 जुलाई से; 11 अगस्त तक चलेगा, नई संसद में होने की संभावना
संसद का मानसून सत्र 20 जुलाई से 11 अगस्त तक चलेगा। यह जानकारी शनिवार को केंद्रीय मंत्री प्रह्लाद जोशी ने दी। ऐसा कहा जा रहा है कि यह सेशन नई संसद में होगा। PM मोदी ने 28 मई को इसका उद्घाटन किया था।
लेफ्टिनेंट जनरल प्रतीक शर्मा बने मिलिट्री ऑपरेशन के डायरेक्टर जनरल, संभाला पद
लेफ्टिनेंट जनरल प्रतीक शर्मा आर्मी हेड क्वार्टर में मिलिट्री ऑपरेशन के डायरेक्टर जनरल बन गए हैं। उन्होंने शनिवार को अपना पद संभाल लिया है। इससे पहले वे अंबाला में खड़गा कोर की कमान संभाल रहे थे।
मुफ्त चावल की जगह रुपए देगी कर्नाटक सरकार, 10 जुलाई से होगी शुरुआत
कर्नाटक के मुख्यमंत्री सिद्धारमैया ने कहा है कि सरकार 10 जुलाई से लोगों को मुफ्त चावल की जगह रुपए देना शुरू कर देगी। दरअसल, कांग्रेस ने वादा किया था कि सरकार बनने पर बीपीएल कार्ड वाले लोगों को अन्न भाग्य योजना के तहत हर महीने 10 किलो मुफ्त चावल दिए जाएंगे।
हालांकि, कर्नाटक सरकार को केंद्र सरकार से पर्याप्त मात्रा में चावल नहीं मिल सके हैं। इसलिए, सरकार ने लोगों को हर महीने चावल के बदले रुपए देने का फैसला किया है।
गुजरात हाईकोर्ट ने तीस्ता सीतलवाड़ की जमानत याचिका खारिज की, कहा- फौरन सरेंडर करें
सामाजिक कार्यकर्ता तीस्ता सीतलवाड़ की जमानत याचिका को गुजरात हाई कोर्ट ने खारिज कर दिया है। कोर्ट ने उन्हें फौरन सरेंडर करने को कहा है। तीस्ता सीतलवाड़ पर साल 2002 के गुजरात दंगों से जुड़े मामलों में निर्दोष लोगों को फंसाने के लिए फर्जी सबूत गढ़ने का आरोप है। सुप्रीम कोर्ट ने सितंबर 2022 में उन्हें अंतरिम जमानत दी थी। पूरी खबर पढ़ें...
टीम इंडिया की मेन स्पॉन्सर ड्रीम-11होगी, BYJU'S की छुट्‌टी; 358 करोड़ रुपए में 3 साल की डील
भारतीय क्रिकेट कंट्रोल बोर्ड (BCCI) ने टीम इंडिया के स्पॉन्सर की घोषणा कर दी है। BCCI के मुताबिक, फैंटेसी स्पोर्ट्स गेमिंग कंपनी ड्रीम-11 तीन साल के लिए टीम इंडिया की मेन स्पॉन्सर होगी। ड्रीम-11 का लोगो अब वेस्टइंडीज के खिलाफ टेस्ट सीरीज से शुरू होने वाली टीम इंडिया की जर्सी पर देखा जाएगा।
इकोनॉमिक्स टाइम्स की खबर के अनुसार, ड्रीम-11 ने 358 करोड़ रुपए में अधिकार हासिल किए हैं। इससे पहले BYJU'S के पास टीम इंडिया की मेन स्पॉन्सर थी। पूरी खबर पढ़ें..
चीन के केमिकल प्लांट में विस्फोट, कई लोगों के घायल होने की आशंका
चीन के जियांग्शी प्रांत में शनिवार को एक केमिकल फैक्ट्री विस्फोट हो गया। CCTV फुटेज में कियानताई न्यू मटेरियल कंपनी की बिल्डिंग से घना धुआं उठता दिखाई दे रहा है। चीन के लोकल मीडिया ने घटना की पुष्टि की। हादसे में कई लोगों के घायल होने की आशंका है।
बालासोर ट्रेन हादसे के बाद रेलवे ने महाप्रबंधक अर्चना जोशी को हटाया
बालासोर ट्रेन हादसे के बाद दक्षिण पूर्व रेलवे की महाप्रबंधक अर्चना जोशी को उनके पद से हटा दिया गया। कैबिनेट की अपॉइंटमेंट कमेटी ने अनिल कुमार मिश्रा को दक्षिण पूर्व रेलवे का का नया महाप्रबंधक बनाया है। ओडिशा के बालासोर में 2 जून को तीन ट्रेन टकरा गईं थी। जिसमें 292 लोगों की जान चली गई थी।
केन्या में बेकाबू ट्रक ने कई गाड़ियों को रौंदा, 48 लोगों की मौत
केन्या के लोंडियानी में शुक्रवार शाम एक सड़क दुर्घटना में कम से कम 48 लोगों की मौत हो गई। यह हादसा तब हुआ, जब शिपिंग कंटेनर ले जा रही एक लॉरी सड़क से उतर गई और कई वाहनों से जा टकराई। पूरी खबर पढ़ें...
PM की डिग्री को लेकर केजरीवाल की समीक्षा याचिका, गुजरात हाईकोर्ट में 21 जुलाई को सुनवाई
प्रधानमंत्री नरेंद्र मोदी की डिग्री के मामले में अरविंद केजरीवाल गुजरात हाईकोर्ट पहुंचे थे। उन्होंने हाईकोर्ट से अपने 31 मार्च के फैसले की समीक्षा करने की मांग की थी। इस फैसले में गुजरात हाईकोर्ट ने प्रधानमंत्री मोदी की डिग्री से जुड़ी डिटेल्स देने के चीफ इन्फॉर्मेशन कमिश्नर (CIC) के आदेश को रद्द कर दिया था।
हाईकोर्ट ने केजरीवाल की याचिका को स्वीकार कर सभी पक्षों को नोटिस दे दिया है। अब मामले पर अगली सुनवाई 21 जुलाई को होगी।